b'\n_START_ARTICLE_\nLamec\n_START_PARAGRAPH_\nAng Lamec (Ingles: Lamech bigkas: /\xcb\x88le\xc9\xaam\xc9\x9bk/; Ebreo: \xd7\x9c\xd6\xb6\xd7\x9e\xd6\xb6\xd7\x9a-Lemech\xe2\x80\x8e) ay ang pangalan ng dalawang lalaki sa mga henealohiya ni Adan na nasa aklat ng Henesis. Isa ang ika-anim na pansalinlahing kaapu-apuhan ni Cain (Henesis 4:18); ama niya si Metusael (o Methusael) at ang may gawa ng "Ang Awit ng Espada". Kinikilala rin siya bilang ang unang poligamistang nabanggit sa Bibliya, na kumuha ng dalawang asawa: sina Ada (o Adah) at Sela (Zillah o Tselah rin). Ang isa pang Lamec ay ang ika-walong pansalinlahing kaapu-apuhan ni Set (o Seth) (Henesis 5:25). Siya ang anak ni Metusela (o Methuselah) at ang ama ni Noe (Henesis 5:29)._NEWLINE_Dahil sa mga pagkakatulad ng dalawang linya o salinlahi, itinuturing na iisa lamang ang dalawa ng ilang mga dalubhasa. May ibang mga konserbatibong mga iskolar ang nagsasabing walang dahilang dapat na magkaroon ng kalituhan sa pagitan ng dalawang Lamec. Isang tradisyon mula sa Genesis Rabba, mula sa puna ni Rashi hinggil sa Henesis 4:22, ang tumutuon na si Noema (o Na\'amah), ang anak na babae ni Sela (o Tselah) at Lamec, anak na lalaki ni Metusael, ay ang asawa ni Noe, ang anak na lalaki ng isa pang Lamec (anak na lalaki ni Metusela).'